
A szécsényi ferences rendi kolostor rendszerváltás utáni visszatérése, és a mai tevékenysége közösségi színtéren, közösségépítő, nevelő munkája

A szerzetesek hivatásuknál fogva a társadalom és a haza önkéntes, áldozatkész munkásai, így minden kolostor kultúrközpont is. A kolostorok a történelem folyamán mindvégig lüktetést, történést adtak a környezetüknek, körülöttük és általuk alakultak a városok, valamint mindvégig kulturális és valláserkölcsöt szolgáló hatásuk is volt.
A ferences rend 1223-as létrejötte óta apostoli tevékenységet, missziókat, szegény- és betegsegítő tevékenységeket, tudományos és nevelő munkálatokat végez. Rendházaink, plébániáink, oktatási és szociális intézményeik, alapítványaik jól szervezett országos hálózatot képeznek.
Magyarországon 1233-ban jött létre az önálló rendtartomány Ferencesek Magyarországi Rendtartománya néven és jelenlétük ma országosan mintegy ötven helyszínen valósul meg. Tevékenységüket félezer állandó munkatárs segíti, aktív önkénteseik száma ennek többszöröse. A ferencesek százezreket érnek el, működésük össztársadalmi hatással bír. „Aliis proficere”, másnak is javára kell lenni, hangzik a szent ferenci program: élni az országért, élni a lelkekért. Ez a program valósította meg a szécsényi kolostort is.
Az 1332-ben létrejött szécsényi ferences rendi kolostor és rendház a közel 700 éves története folyamán szilárdan átvészelte a zűrzavaros történelmi megpróbáltatásokat. A jogi viták, felkelések, háborúk, török hódoltság, a protestantizmust terjedése és a belső politikai viszályok nem törték meg a rend fennállását és szakadatlan működését.
A II. világháború (1939- 1945) után a szovjet megszállás következtében 1950-ben az Elnöki Tanács megvonja a szerzetesek működési engedélyét hazánkban. 1989-ben hatályon kívül helyezi az 1950-es rendelkezést. Ezzel ismét megnyílik a lehetőség a szerzetesrendek működésére, majd 1989 után a tartományfőnök támogatásával felújították és benépesítették újra a szécsényi épületegyüttest.
Az egyházak életképességének legfontosabb feltétele, hogy a 21. század közösségszerveződésének irányait felismerjék, s azokat kövessék. Így a ferences rend Szécsényben élő tagjai is a szociális munkákon kívül nagy szerepet vállalnak a lakosság életében művelődés és hasznos időtöltés területén. Programjaik színesek, minden korosztályú és műveltségű lakost Szécsényből és a környező falvakból bevonnak. Ezekkel a rendezvényekkel a rend tagjai kiegészítő pedagógiai és közösségépítő feladatokat látnak el. Könyvtárukkal, levéltárukkal és rendszeres programjaikkal a kulturális örökségvédelem területén vállalnak jelentős szerepet.



